Kommissionens meddelelse om metoden for fastsættelse af referencesatsen og kalkulationsrenten (97/C 273/03)

(EØS-relevant tekst)

(Denne meddelelse ophæver og erstatter alle tidligere meddelelser om fastsættelse af referencesatsen og kalkulationsrenten, herunder også Kommissionens meddelelse af 10. august 1996 (1))

Inden for rammerne af den kontrol med statsstøtte, som Fællesskabet skal udøve i henhold til EF-traktaten, gør Kommissionen brug af forskellige parametre, bl.a. referencesatsen og kalkulationsrenten.

Disse to parametre anvendes til at måle subventionsækvivalenten af en støtte, der udbetales i flere rater, og til at beregne de støtteelementer, der følger af rentegodtgørelsesordninger for lån. De benyttes ligeledes i forbindelse med »de minimis«-reglen (2) og i forbindelse med tilbagebetaling af ulovlig støtte (3).

Referencesatsen skal afspejle den gældende gennemsnitlige rentesats i de forskellige medlemsstater for mellem- og langfristede lån (5-10 år) med normal sikkerhed.

Kommissionen har besluttet at erstatte den nuværende metode til fastsættelse af referencesatsen med en beregning, der tager udgangspunkt i de femårige interbankrenter (de såkaldte »swaps«) forhøjet med en præmie:

Fra 1. august 1997 beregnes referencesatsen således:

- for alle medlemsstaterne med undtagelse af Italien, Portugal og Grækenland defineres den vejledende sats som den femårige interbankrente (»swap«) i den omhandlede valuta forhøjet med en præmie på 0,75 % (75 basispoint).

For Italiens og Portugals vedkommende defineres den vejledende sats som den femårige interbankrente (»swap«) i den omhandlede valuta forhøjet med en præmie på 200 basispoint.

For Grækenlands vedkommende defineres den vejledende sats som den etårige interbankrente (ATHIBOR) i drakmer forhøjet med en præmie på 300 basispoint

- referencesatsen anses for at være lig med gennemsnittet af de vejledende satser, der registreres i løbet af de foregående september, oktober og november måneder

- referencesatsen justeres i løbet af året, når den afviger mere end 15 % fra gennemsnittet af de vejledende satser, der registreres i løbet af de tre sidste kendte måneder.

Endvidere skal det bemærkes, at:

- den således fastsatte referencesats er en minimumssats, der kan forhøjes i tilfælde af særlige risici (f.eks. en virksomhed i vanskeligheder, tilfælde hvor den sikkerhed, bankerne normalt kræver, ikke er stillet osv.). I sådanne tilfælde kan præmien sættes op til 400 basispoint og endda mere, hvis ingen privat bank ville have accepteret at yde det omhandlede lån

- Kommissionen forbeholder sig ret til i forbindelse med visse sager om nødvendigt at anvende en kortere basissats (f.eks. etårig LIBOR) eller en længere sats (f.eks. tiårig obligationsrente) end den femårige interbankrente (»swap«)

- hvis den femårige interbankrente (»swap«) ikke er tilgængelig, vil basissatsen blive fastsat som afkastet på femårige statsobligationer forhøjet med en præmie på 25 basispoint.

Kommissionen udsender referencesatsen via internet på følgende adresse:

http://europa.eu.int/en/ comm/dg04/aid/tauxref.htm

(1) EFT C 232 af 10. 8. 1996, s. 10.

(2) EFT C 68 af 6. 3. 1996, s. 9.

(3) EFT C 156 af 22. 6. 1995, s. 5.